題靜春堂集
作者：錢仲鼎
朝代：宋

paragraphs: 閉門雪卧遠，詠史風情留。
詩有三百篇，令子手所裒。
汝翁秀儒林，殖學媲前修。
六經窮窔奧，萬象工雕鎪。
廣矣雅音正，悕矣騷情幽。
照耀明月珠，珍重珊瑚鉤。
一讀令人喜，再讀令人愁。
李杜骨已朽，江湖名同流。
憶昔託末契，東城得追游。
平時少契闊，暇日多唱酬。
櫟材自揣劣，藻思誰與儔。
老我歲冉冉，霜鬢風飈飈。
索居破茅屋，寒擁敝貂裘。
夜來清夢飛，故繞松江頭。
夢中不識路，修亭渺悠悠。
粲然見梅花，落月香影浮。
性情閲千古，感發交未休。
神交赴冥冥，知我雙白鷗。